Video: BLF-leier herhaal rassistiese uitlatings buite hofAndile Mngxitama, leier van die BLF, buite die hof. Andile Mngxitama, leier van die BLF, het vanoggend verskeie rassistiese uitlatings buite die gelykheidshof in Johannesburg gemaak waar ’n haatspraaksaak teen hom moes begin. Mngxitama se regspan het uit die staanspoor laat blyk dat hulle nie gereed is om met die saak voort te gaan nie. ’n Kwessie oor media-instansies wat nie ’n behoorlike proses gevolg het om aansoek te doen om die hofverrigtinge te mag verfilm en uit te saai nie, asook in gebreke gebly het om die partye van hul aansoek in te lig, het ná ’n meer as twee uur lange gesloer daartoe gelei dat die saak tot 18 en 20 September uitgestel is. Landdros Nishani Beharie het ingestem dat daar nie met die verrigtinge voortgegaan word nie sodat die media die regte aansoekproses kan volg. Die burgerregte-organisasie AfriForum het in Desember 2018 klagte teen Mngxitama ingedien nadat hy in ’n toespraak in Potchefstroom moord op wit mense aangehits het. Hy het toe onder meer gesê: “We’ll kill their children. We’ll kill their women. We’ll kill anything that we find on our way … We’ll kill their dogs. We’ll kill their cats. We’ll kill anything that comes before us.” Mngxitama het buite die hof gesê hy het die uitlatings gemaak in reaksie op ’n toespraak van die sakeman Johann Rupert. Mngxitama het toe aangevoer dat sy organisasie (BLF) vyf wit mense sal vermoor elke keer dat ’n swart mens in Suid-Afrika vermoor word. Hy het dié uitlating vandag herhaal en ’n skreiende aanval op wit mense, boere, die Ruperts en Oppenheimers gedoen. Hy het AfriForum daarvan beskuldig dat die organisasie apartheid verdedig en gesê hulle is Hollanders en gronddiewe wat nie in die land hoort nie. Hy het buite die hof gesê die plek “ruik na Holland” en soos ’n “Boerestad”. Ernst Roets buite die hof. Ernst Roets, AfriForum se hoof van beleid en aksie, wat tydens dié hofsaak as ’n deskundige getuie sal getuig, het met verwysing na Mngxitama se uitbarsting en haatspraak buite die hof gesê dit is presies daarom dat AfriForum die hofaansoek teen hom ingedien het sodat hy uiteindelik tot verantwoording geroep kan word. Solidariteit se saak teen die BLF se rassistiese en hardvogtige uitlatings oor die slagoffers van Hoërskool Driehoek word intussen môre in die Johannesburgse hooggeregshof, wat in hierdie saak as die gelykheidshof optree, aangehoor. Volledige argumente van albei partye sal aangehoor word. Solidariteit het op 14 Februarie 2019 ’n klag by die SAPD asook by die gelykheidshof teen die BLF-woordvoerder, Lindsay Maasdorp, aanhangig gemaak nadat hy die dood van vier leerders in die Driehoek-skoolramp gevier en wesenlik gesê het dié tragedie is ’n gepaste straf vir wit mense en hul kinders. Volgens Anton van der Bijl, hoof van arbeidsregsdienste by Solidariteit, het Mngxitama in sy eedsverklaring aangevoer dat Maasdorp se uitlating beskou moet word in die lig van die pyn wat swart mense daagliks beleef weens die voordeel wat elke wit mens op grond van kolonialisme ontvang het. “Dit is hoog tyd dat die gemaklike verweer dat swart mense nie rassiste kan wees nie die nekslag toegedien word. Maasdorp en Mngxitama sal vinnig die teendeel besef, en ons glo hulle sal die volle mag van die gereg voel,” het Van der Bijl gesê.